b'\n_START_ARTICLE_\nKo zori \xc4\x8dlovek\n_START_SECTION_\nZgodba\n_START_PARAGRAPH_\nZgodba se dogaja v neznanem mestu. Prvoosebni pripovedovalec, \xc4\x8digar imena in starosti ne izvemo, z nose\xc4\x8do \xc5\xbeeno Marjeto \xc5\xbeivi v skromnem stanovanju. Pred poroko se je veliko dru\xc5\xbeil s svojimi vrstniki. Tudi kasneje se ob te\xc5\xbekih trenutkih ozira nazaj na brezskrbno dru\xc5\xbeenje s prijatelji. Po za\xc4\x8detni zaljubljenosti je njun zakon poln prepirov in slabe volje, posebej z njegove strani. Ne po\xc4\x8duti se dovolj zrelega za o\xc4\x8deta, do \xc5\xbeene se grdo obna\xc5\xa1a in sram ga je, da je nose\xc4\x8da, zato z njo no\xc4\x8de v javnost. Ho\xc4\x8de biti gospodar v hi\xc5\xa1i in vsa gospodinjska dela prepu\xc5\xa1\xc4\x8da Marjeti. Ko pride do fizi\xc4\x8dnega nasilja, se strezni. Ve\xc4\x8dinoma mol\xc4\x8di in sku\xc5\xa1a ohraniti ravnodu\xc5\xa1nost. Za rojstvo otroka izve na delovnem mestu. Marjeta je rodila pri svoji materi. Z obiskom pri njej odla\xc5\xa1a cel teden, saj se s ta\xc5\xa1\xc4\x8do nikoli nista razumela. Marjeto opi\xc5\xa1e kot \xc4\x8dudovito, h\xc4\x8di Marjetka pa mu ni v\xc5\xa1e\xc4\x8d in ne zna se ji pribli\xc5\xbeati. Odlo\xc4\x8dijo se, da obe prideta domov. _NEWLINE_Pet let starej\xc5\xa1a opravljiva soseda za\xc4\x8dne posegati v njegovo \xc5\xbeivljenje. Od nje izve, da je Marjeta padla na cesti. Ustra\xc5\xa1i se zanjo, a je preve\xc4\x8d domi\xc5\xa1ljav, da bi jo vpra\xc5\xa1al, kaj se je v resnici zgodilo. Ko zve\xc4\x8der le zbere pogum, se celo no\xc4\x8d pogovarjata. Zave se, da je Marjeta bolj zrela od njega, in po\xc4\x8dasi za\xc4\x8dne odkrivati njen notranji svet. Glede padca Marjeta pove le, da ji je postalo slabo. Skrbi ga zanjo, ona pa ga prosi, naj je ne sili k zdravniku. Kljub vsemu se njegov odnos do \xc5\xbeene ne spremeni bistveno. Poni\xc5\xbeuje jo, ker le on slu\xc5\xbei denar, pogovarjata se le o nujnih stvareh. Potuho mu daje tudi mojster iz delavnice, ki pravi, da mora imeti mo\xc5\xa1ki besedo v hi\xc5\xa1i. \xc5\xa0e dvakrat se zgodi, da Marjeta iz neznanih razlogov pade po tleh. Izve, da je Marjeta v bolnici, Marjetko pa je prevzela ta\xc5\xa1\xc4\x8da. Soseda se ponudi, da mu bo kuhala kosila in ve\xc4\x8derje. Marjeto kmalu spustijo domov. Ta\xc5\xa1\xc4\x8da mu o\xc4\x8dita, ker ni niti enkrat pri\xc5\xa1el pogledat otroka. Marjeta dolge ure prespi, zato pri gospodinjstvu pomaga soseda. Svojo bolezen zanika, vendar spet pade in mora z re\xc5\xa1ilcem v bolnico. On si o\xc4\x8dita, da ni naredil dovolj za Marjeto, ni je jemal kot \xc5\xbeeno in ni je spo\xc5\xa1toval: "Na ustnice so mi vrele \xc5\xa1epetajo\xc4\x8de besede, polne obljub, kakor da sem se v tej no\xc4\x8di prerodil in postal iz fanta mo\xc5\xbe." (\xc5\xa0vajncer 1979: 83.) Osebje mu o njenem stanju ni\xc4\x8d ne pove. Ko kon\xc4\x8dno pride do \xc5\xbeene, ga ima spet v oblasti molk. Marjeta govori nesmisle in zave se, da z njeno glavo ni vse v redu. Iz bolnice pride pismo, da bo Marjeta poslana na tvegano operacijo, saj ima v glavi tumor. Zgodi se \xc4\x8dude\xc5\xbe, Marjeta pre\xc5\xbeivi operacijo._NEWLINE_V \xc4\x8dasu \xc5\xbeenine odsotnosti on zapije celo pla\xc4\x8do in se zave, da rad vidi sosedo. Svojih dejanj in misli se globoko sramuje in se posku\xc5\xa1a obvladati. Pretrese ga pogled na Marjeto s povito glavo. Ne more govoriti, le z o\xc4\x8dmi lahko nakazuje, da so\xc4\x8dloveka sli\xc5\xa1i, kar ji govori. Stari prijatelj Karli ga prisili, da gre za njegovo poro\xc4\x8dno pri\xc4\x8do. Poroka se sprevr\xc5\xbee v pretep, za katerega po krivem obsodijo njega. Sodnik za prekr\xc5\xa1ke mu dolo\xc4\x8di kazen v vi\xc5\xa1ini njegove pla\xc4\x8de. Ve\xc4\x8dkrat pride v stik s sosedo, ki se mu o\xc4\x8ditno nastavlja. Mlad je in poln energije. Preda se ji, ko ga opije s konjakom._NEWLINE_Marjeta pride domov. Sam sebi se gnusi, ker jo je prevaral. To sluti tudi ta\xc5\xa1\xc4\x8da in ga zasli\xc5\xa1uje, vendar on vse zanika. Marjeta je bleda, \xc5\xa1e vedno ne govori. Zave se, da je njegova \xc5\xbeena v veliki nevarnosti, in spet si za nazaj o\xc4\x8dita svoje obna\xc5\xa1anje. V enem mesecu napreduje do te mere, da se nekajkrat na dan malo sprehodi po stanovanju. Ta\xc5\xa1\xc4\x8da \xc5\xa1e vedno skrbi za Marjetko, no\xc4\x8de, da bi videla mater v tak\xc5\xa1nem stanju._NEWLINE_Nekega dne po slu\xc5\xbebi najde ta\xc5\xa1\xc4\x8do z vinom ob Marjetini postelji. Razveseli se, da je bolj\xc5\xa1a, vendar se Marjeti nenadoma poslab\xc5\xa1a: zatuli, pokli\xc4\x8de Marjetko in izdihne. Ob krsti se iskreno razjoka, izlije \xc4\x8dustva, ki jih je, preve\xc4\x8d nadut, da bi jih pokazal, ves \xc4\x8das skrival v sebi. Marjetka ob grobu pretresljivo zajoka za mamo. Dela nadure in se veliko hodi k Marjetki igrat. Soseda se mu izpove, da je res imela veliko mo\xc5\xa1kih, ampak zato, ker si je vedno \xc5\xbeelela mo\xc5\xbea. Na smrtni postelji je Marjeti obljubila, da bo skrbela za Marjetko, saj je ta\xc5\xa1\xc4\x8da \xc5\xbee precej v letih. Hudo ji je, ker sta prevarala Marjeto, ki jo je imela iskreno rada.  \xc5\xbdeli se z njim poro\xc4\x8diti, tudi ta\xc5\xa1\xc4\x8da je za to, odlo\xc4\x8ditev je v njegovih rokah.\n_START_SECTION_\nKritika in literarna zgodovina\n_START_PARAGRAPH_\n"Zanimiva je pripoved Janeza \xc5\xa0vajncerja v povesti Ko zori \xc4\x8dlovek, kjer je najti \xc4\x8dist jezik, privla\xc4\x8dno besedo in jasno zgodbo." (Z[denko] Kodri\xc4\x8d)_NEWLINE_"Banalna zgodba, da bi ji te\xc5\xbeko na\xc5\xa1li par v so\xc4\x8dasni prozni ustvarjalnosti pri nas. Literatura se v \xc5\xa0vajncerjevi prozi Ko zori \xc4\x8dlovek umika didaktiki in prikritemu moraliziranju, tako da postopek pisanja, stil, literarnost literature zahtevnej\xc5\xa1ega bralca odbija. Ko zori \xc4\x8dlovek je tipi\xc4\x8den primer obrtne literature, v kateri je postopek pisanja ali obvladovanje pisanja podrejen zgodbni shemi z vnaprej znanim tokom od za\xc4\x8detnih idili\xc4\x8dnih stanj, vmesnih \xc2\xbb\xc5\xbeivljenjskih pretresov\xc2\xab, do kon\xc4\x8dnih razre\xc5\xa1itev zrelega \xc4\x8dloveka." (M[arjan] Z[lobec])_NEWLINE_"Ko zori \xc4\x8dlovek [...] nam je povzro\xc4\x8dala zadrego najbolj zaradi svoje nerazvidne in nerazvite, skratka, skromne pismenosti. Njena zgodba [...] nam je ostala do kraja zagonetna. Mladi junak [...] pripoveduje to zgodbo, tudi samo nedozorelo, kakor da bi se "\xc5\xbeivljenje" ne moglo in ne znalo izpovedati." (Inkret: 1975, str. 62\xe2\x80\x9363)'